பாடம் 33
கனி கொடுங்கள்
படம்: 39
நோக்கம்: கிறிஸ்தவர்கள் தங்கள் வாழ்வில் ஆவிக்குரிய கனியைக் கொடுக்க வேண்டும் என்று இயேசு எதிர்பார்க்கிறார் என்று கற்பிப்பது.
ஆசிரியர் ஆயத்தம்: இந்தப் பாடத்தை ஆயத்தம் செய்யும்போது, நீங்கள் இயேசுவுக்குள் நிலைத்திருக்க, உங்கள் வாழ்வில் ஆவியின் கனியைக் கொடுக்க தேவன் உதவும்படி கேளுங்கள். பின்பு யோவான் 15:1-10, கலாத்தியர் 5:19-23, மாற்கு 14:27-31, 66-72 மற்றும் பாடத்திட்டத்தைப் படித்து ஆராயுங்கள்.
மனப்பாட வசனம்: யோவான் 15:5 – “நானே திராட்சைச்செடி, நீங்கள் கொடிகள்; ஒருவன் என்னிலும் நான் அவனிலும் நிலைத்திருந்தால், அவன் மிகுந்த கனிகளைக் கொடுப்பான்.”
பாடத்திட்டம்: அறிமுகம்
ஒரு கிளையை அல்லது சிறு செடியை ஞாயிறு பள்ளிக்குக் கொண்டுவாருங்கள். புதர்களையும் சிறு மரங்களையும் பராமரிப்பதைப்பற்றிப் பேசிப் பாடத்தைத் தொடங்குங்கள். அவற்றுக்குத் தண்ணீர் ஊற்றப்படுகிறது, கவாத்து செய்யப்படுகிறது; அதாவது புதிய வளர்ச்சி வரும்படி பழைய கிளைகள் வெட்டப்படுகின்றன. பட்டுப்போன கிளைகள் வெட்டி எறியப்படுகின்றன. இது ஏன் செய்யப்படுகிறது? மரம் கனி கொடுக்க இது உதவுகிறது.
பாடத்தின் முக்கிய குறிப்புகள்
1. படம் 39-ஐக் காட்டுங்கள். தோட்டக்காரர்கள் என்ன செய்கிறார்கள் என்று பேசுங்கள். பழைய மரம் பயனற்றது; அது வெட்டி எரிக்கப்படுகிறது. யோவான் 15-ல் இயேசு திராட்சை வளரும் கொடிகளைப்பற்றிப் பேசினார். படத்தில் திராட்சைக் கொடி அல்ல, பெரிய பழ மரம் உள்ளது; கொடி தாழ்வாகப் படரும் செடி.
2. இயேசு கொடுத்த படத்திலிருந்து ஆவிக்குரிய பாடத்தைக் கற்பியுங்கள். கிறிஸ்தவர்கள் மரங்களைப் போன்றவர்கள்; அவர்கள் கவாத்து செய்யப்பட வேண்டும். அவர்கள் இயேசுவைப்போல் ஆகவும், பட்டுப்போன கிளைகளை வெட்டவும் வேண்டும் – எடுத்துக்காட்டுகள் கொடுங்கள்: வெறுப்பு, முன்கோபம் முதலியன. அப்போது கனி வளரும் – அன்பு, சந்தோஷம், சமாதானம், பொறுமை, சாந்தம் முதலியன.
3. பேதுரு இயேசுவை மறுதலித்த கதையைச் சொல்லி, அவன் தன் பெருமையை எப்படி விட்டுவிட வேண்டியிருந்தது என்று காட்டுங்கள், மாற்கு 14:27-31. தான் ஒருபோதும் இயேசுவை விட்டுப் போகமாட்டேன் என்று பேதுரு பெருமையடித்தான். அவன் இயேசுவை மறுதலிப்பான் என்று எச்சரிக்கப்பட்டான்.
4. மாற்கு 14:66-72 – இயேசு கைது செய்யப்பட்டு நீதிமன்றத்துக்குக் கொண்டுபோகப்பட்டபோது பேதுரு இயேசுவை அறியேன் என்று மறுதலித்தான். தான் கர்த்தராகிய இயேசுவுக்கு மிக நெருக்கமாக இருக்க வேண்டும் என்ற பாடத்தைப் பேதுரு கற்றுக்கொண்டான், யோவான் 21:17. பேதுரு இயேசுவுக்குச் சிறந்த ஊழியக்காரன் ஆனான். அவன் இயேசுவுக்கு நெருக்கமாக இருந்தபோது அவன் வாழ்வு கனி கொடுத்தது.
மீள்பார்வை
ஆவியின் கனி நம் சொந்த உறுதியாலோ முயற்சியாலோ உண்டாவதல்ல; நமக்குள் வாழும் பரிசுத்த ஆவியின் இயல்பான விளைவும், ஆவியின் வழிநடத்துதலுக்கு நாம் கீழ்ப்படிவதன் பலனுமாகும் என்பதைக் காட்டிப் பாடத்தைச் சுருக்கமாக மீள்பார்வை செய்யுங்கள்.
பாடத்திற்கு நம் பதில்மொழி
கிளைகள் (கிறிஸ்தவர்கள்) வளர்ந்து கனி கொடுக்க வேண்டுமானால் பிரதான தண்டில் (இயேசுவில்) நிலைத்திருந்து அதிலிருந்து போஷாக்கு பெற வேண்டும். கிறிஸ்தவர்கள் இதை எப்படிச் செய்யலாம்? உங்களுக்கு ஓர் உயிர் நண்பன் இருந்தால் அவனுடன் நேரம் செலவிட விரும்புவீர்கள். கிறிஸ்தவர்கள் இயேசுவோடு நேரம் செலவிட வேண்டும். வாரம் வாரம் மனப்பாட வசனங்களைக் கற்கும்போது அவரைப்பற்றி அதிகம் அறிவோம்.
மனப்பாட வசனத்தைக் கற்பியுங்கள்.
நாம் தினமும் இயேசுவிடம் பேசவும் ஜெபிக்கவும் வேண்டும். இந்த வாரம் தினமும் வீட்டில் சிறிது நேரம் மனப்பாட வசனத்தைத் திரும்பத் திரும்பச் சொல்லவும், தங்கள் வாழ்வில் நல்ல கனியைக் காட்டும்படி ஜெபிக்கவும் பிள்ளைகளை ஊக்குவியுங்கள்.
